དེ་རིང་ངོས་ནས་གོ་རིམ་བསྒྲིགས་ཏེ་བརྗོད་རྒྱུ་མེད་ཀྱང༌།ཁྱོད་རང་ཚོ་མང་པོ་ཞིག་ཕྱོགས་མཐའ་ཁག་ནས་ཡོང་བ་རྣམས་ཐུག་ཐུབ་པར་ང་རང་དགའ་པོ་བྱུང་།ཁྱོད་རང་ཚོ་ཡང་དགའ་པོ་བྱུང་ཡོད་ཀྱི་རེད།ངོས་ནས་བོད་རྒྱ་གཉིས་ཀྱི་དཀའ་ངལ་སེལ་ཕྱོགས་ཀྱི་ཐབས་ལམ་དབུ་མའི་ལམ་གྱི་ཐོག་འགྲོ་གི་ཡོད།དེའི་ཐོག་མའི་བྱུང་སྟངས་དང༌།རྩ་བའི་བསམ་བློའི་ཡོང་རྐྱེན་སྐོར་ཞུས་ན་སྙམ་པ་དྲན་བྱུང༌།དངོས་གཞིའི་ཡོང་རྐྱེན་ཆ་ཚང་ཞུས་པ་ཡིན་ན།སྐུ་མདུན་སྐུ་གོང་མས་བོད་ཀྱི་རྒྱལ་སྲིད་ཀྱི་ཐུགས་འགན་དགུང་ལོ་བཅོ་བརྒྱད་ཐོག་བཞེས་ཡོད།ང་རང་ལོ་བཅོ་ལྔ་བཅོ་དྲུག་གི་མཚམས་ལ་བོད་ཀྱི་རྒྱལ་སྲིད་ཆོས་སྲིད་ཀྱི་འགན་ཁུར་ལེན་རྒྱུ་ཐོག་ཏུ་བབས།དུས་ཚོད་དེ་ནི་བོད་ལ་རྒྱ་ནག་གིས་བཙན་འཛུལ་བྱེད་འགོ་ཚུགས་པའི་སྐབས་ཡིན།ངས་བོད་ཀྱི་ཆབ་སྲིད་ཀྱི་འགན་ཁུར་བླངས་པའི་ཉིན་མོ་དེ་ནས་བཟུང་རྩ་བའི་བོད་རྒྱ་གཉིས་ཀྱི་གནད་དོན་འདི་གཉིས་མོས་ཀྱི་ཐོག་ནས་དཀའ་ངལ་སེལ་རྒྱུའི་ཐབས་ལམ་གྱི་ཐོག་བསྐྱོད་པ་ཡིན།